**NHP ZÖLD OTTHON HITEL**

Tanúsító Védjegy Szabályzat

(hatályos: 2021. október 4-től)

A Keretszerződésben és a Terméktájékoztatóban nem szabályozott kérdéseken túl az NHP Zöld Otthon Hitel tanúsító védjegyre (a továbbiakban: a Védjegy) vonatkozó szabályokat a jelen szabályzat tartalmazza.

1. A TANÚSÍTÓ VÉDJEGY ADATAI

A tanúsító védjegy: NHP Zöld Otthon Hitel (elnevezés)

A tanúsító védjegy lajstromszáma: 234 694. A lajstromozás kelte 2021. július 14. A Védjegy árujegyzéke:

36. osztály: Pénzügyi ügyletek; ingatlanügyletek; bankügyletek lebonyolítása, finanszírozási szolgáltatások, jelzálogbank, kölcsön (finanszírozás), pénzügyek intézése építőipart projektekhez, pénzügyi értékbecslés (biztosítás, bankügyletek, ingatlan), részletfizetésihitelnyújtás; pénzügyi információk nyújtása, pénzügyi információk nyújtása weboldalon keresztül, online banki szolgáltatások, elektronikus úton történő tranzakciók.

2. A VÉDJEGY HASZNÁLATÁNAK ENGEDÉLYEZÉSE – TANÚSÍTÁS, A VÉDJEGYHASZNÁLAT ENGEDÉLYEZETT FORMÁI

A Magyar Nemzeti Bank (MNB) a monetáris politikai eszköztár elemeként 2021. október 4-én elindítja – a Növekedési Hitelprogram részeként – az NHP Zöld Otthon Programot (a továbbiakban: NHP ZOP). Az NHP ZOP célja a környezeti fenntarthatósági (zöld) szempontok hazai lakáspiacon történő érvényesülésének ösztönzése, ami egyúttal hozzájárulhat a zöld otthonok iránti kereslet, illetve ezen keresztül a kínálat élénkítéséhez is. Az NHP ZOP keretében a jegybank 0 százalékos kamatozású, legfeljebb 25 éves futamidejű refinanszírozási kölcsönt nyújt a hitelintézeteknek, amelyet azok felülről korlátozott költségek mellett, az MNB által az NHP ZOP-ra vonatkozóan meghatározott feltételeknek megfelelő, Magyarország területén fekvő, energiahatékony, új lakóingatlan vásárlása, illetve építése, valamint újlakás-építési célú telek vásárlása céljából, jelzálogfedezet mellett (közvetlenül vagy más hitelintézeten keresztül) nyújtott kölcsön (a továbbiakban: Lakáshitel) formájában továbbhiteleznek a fogyasztónak nyújtott hitelről szóló 2009. évi CLXII. törvény szerinti fogyasztók részére.

A tanúsító védjeggyel jelen szabályzat alapján ellátható Lakáshitelek részletes követelményeit az MNB és a hitelintézet között az NHP ZOP keretében létrejött Keretszerződés, valamint az MNB által honlapján közzétett Terméktájékoztató és annak mellékletei tartalmazzák.

Az MNB a hitelintézet számára a Keretszerződés aláírásával, a levelezett hitelintézet részére a levelezett hitelintézetnek az NHP ZOP-ban való részvételéről szóló 1. mellékletet tartalmazó Keretszerződés (vagy annak módosítása) MNB általi aláírásával és a levelezett hitelintézet 2. melléklet szerinti nyilatkozatának MNB általi kézhez vételével ad engedélyt a Védjegy nem kizárólagos, díjmentes, a jelen szabályzat szerinti használatára (a továbbiakban együttesen: Tanúsítás).

Ezen túl a Tanúsítással a Védjegy használatára jogosult hitelintézet, levelezett hitelintézet jogosult továbbá a Védjegyet oly módon is használni az NHP ZOP keretében általa nyújtott lakáskölcsön termékével kapcsolatos kereskedelmi dokumentációjában és szerződéses dokumentációjában, hogy a Védjegyet előtagként a hitelintézet, levelezett hitelintézet nevével kiegészíti, valamint a „Hitel” szó helyett a „Lakáshitel”, az „Ingatlanhitel”, a „Lakásvásárlási Hitel” és az „Építési Hitel” elnevezéséket is alkalmazhatja az „NHP Zöld Otthon” kifejezést követően. A Védjegy jelen bekezdés szerinti módosított használatának feltételeire, ellenőrzésére, a jogosultalan használattal szembeni fellépésre, a használati jog megszűnésére, korlátozásra a jelen szabályzatban foglaltak irányadóak. Az MNB a Védjegy használatára jogosult hitelintézet, levelezett hitelintézet megnevezését az MNB honlapján teszi közzé.

A Védjegy használatának szabályait meghatározni, használatát engedélyezni az MNB-n kívül más személy, szervezet nem jogosult.

3. VÉDJEGYHASZNÁLAT FELTÉTELEI

A Tanúsítás időpontjától kezdve a hitelintézet a Keretszerződés, illetve a levelezett hitelintézet az ernyőbank és a közte létrejött refinanszírozási megállapodás időtartama alatt a Védjegy használatára jogosultként a Védjegyet használhatja a Keretszerződésben és a Terméktájékoztatóban meghatározott Lakáshitel kereskedelmi kommunikációjában és szerződéses dokumentációjában, a következők szerint:

* köteles a Keretszerződés és a Terméktájékoztatóban előírtak megtartására,
* kizárólag az MNB előzetes írásbeli hozzájárulásával jogosult a Védjegy használatának jogát átruházni – a vele szerződéses jogviszonyban álló, a Lakáshitelt Szerződés megkötésében közreműködő közvetítők részére való átruházás kivételével –,
* mivel az MNB a Keretszerződés, illetve a levelezett hitelintézettel kötött refinanszírozási megállapodás időtartama alatt bármikor ellenőrizheti a védjegyhasználat feltételeinek teljesítését, így vállalja, hogy ezen ellenőrzések, vizsgálatok során együttműködik az MNB-vel, ideértve azt is, hogy az MNB felhívására a Védjegy használatának ellenőrzéséhez kapcsolódó dokumentumokat, valamint adatszolgáltatásokat a Keretszerződésben és Terméktájékoztatóban meghatározottak szerint teljesíti,
* jogosult az adott Lakáshitel vonatkozásában a Védjegy használatára, az ügyfélfogadásra nyitva álló helyiségeiben, elektronikus kereskedelmi szolgáltatások nyújtása esetén, valamint bármely egyéb kereskedelmi kommunikációban való használatára,
* a Keretszerződésben és a Terméktájékoztatóban meghatározott feltételeknek megfelelő Lakáshitel vonatkozásában köteles – a 2. pontban foglalt eltérési lehetőségekkel – az „NHP Zöld Otthon Hitel” szóösszetételt alkalmazni a Lakáshitel megnevezésében,
* közvetítő alkalmazása esetén köteles gondoskodni arról, hogy a közvetítő is alkalmazza a jelen szabályzatban meghatározott előírásokat.

A Védjegyre vonatkozó iparjogvédelmi jogok fennállnak a Keretszerződés, illetve a levelezett hitelintézettel kötött refinanszírozási megállapodás időtartama alatt.

4. A VÉDJEGY HASZNÁLATÁNAK ELLENŐRZÉSE

Az MNB rendszeres időközönként ellenőrzi a Védjegyhasználat feltételeinek való megfelelést a Terméktájékoztatóban, valamint a Keretszerződésben rögzítettek alapján. Az MNB a rendszeres ellenőrzés eredményéről tájékoztatja a hitelintézetet (levelezett hitelintézet esetén ernyőbankot).

5. A JOGOSULATLAN VÉDJEGYHASZNÁLATTAL SZEMBENI FELLÉPÉS RENDJE

A Védjegy jogosulatlan használatának észlelése esetén a hitelintézet, levelezett hitelintézet köteles az MNB-vel való együttműködésre, a jogosulatlan használatra vonatkozó információnyújtást is ideértve. A Védjegyoltalom érvényesítése érdekében kizárólag az MNB jogosult fellépni. A hitelintézet, levelezett hitelintézet csak a felmerült jogsértés kapcsán, a védjegyjogosult MNB-vel történt írásbeli egyeztetés alapján, az MNB kifejezett utasításai alapján tehet bármilyen jogérvényesítő intézkedést, ideértve a feltételezett jogsértő figyelmeztetését és jogsértés abbahagyására történő felszólítását is.

A jogérvényesítés költségei a védjegyjogosult MNB-t, illetve az MNB-vel egyeztetett módon saját nevében jogérvényesítési intézkedést foganatosító hitelintézetet, levelezett hitelintézetet terhelik.

Az MNB a honlapján jogosult közzétenni azon személyek, szervezetek megnevezését, amelyek a Védjegyet jogosulatlanul használják.

6. A VÉDJEGYHASZNÁLATI JOG MEGSZŰNÉSE, KORLÁTOZÁSA

6.1. A Védjegy használatának megszűnése

A Tanúsítás, így a Védjegy használati joga az MNB minden további intézkedése, értesítése nélkül megszűnik

* a Keretszerződés felmondásával,
* a Keretszerződés megszűnésével,
* a hitelintézet, levelezett hitelintézet tevékenységi engedélyének visszavonásával.

A Védjegy használati jogának megszűnését követően a hitelintézet, levelezett hitelintézet semmilyen formában nem jogosult a Védjegy további használatára – ide értve a már megkötött Lakáshitel szerződésekkel kapcsolatos ezen időpontot követő kommunikációt–, és haladéktalanul köteles gondoskodni arról, hogy a Lakáshitelek vonatkozásában ezen Védjegy ne kerüljön használatra, ideértve annak kereskedelmi kommunikációban való használatát is, valamint köteles gondoskodni arról, hogy a fogyasztók, Adósok számára egyértelmű, közérthető tájékoztatást adjon arról, hogy az adott fogyasztói kölcsön vonatkozásában már nem jogosult a Védjegy használatára.

Az MNB azon hitelintézet, levelezett hitelintézet megnevezését az MNB honlapján teszi közzé, amelynek Védjegyhasználati jogosultsága megszűnt.

6.2. A Tanúsítás korlátozása

Az adott Lakáshitel vonatkozásában megszűnik a Védjegy használatához való jog, amennyiben az MNB az adott Lakáshitel Szerződés vonatkozásában mondja fel a Keretszerződés és Terméktájékoztató rendelkezései szerint a refinanszírozási kölcsönt.

A hitelintézet, levelezett hitelintézet az MNB részleges felmondásának közlését követően az adott Lakáshitel Szerződés vonatkozásában nem jogosult a Védjegy további használatára.

6.3. Egyéb rendelkezés

Jelen szabályzat értelmezése során a Terméktájékoztatóban meghatározott fogalmak alkalmazandóak.